CELEX: 52021PC0482
Language: da
Date: 2021-08-19
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse (EU) 2018/1493 om tilladelse til Ungarn til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 19.8.2021
            COM(2021) 482 final
            2021/0274(NLE)
            Forslag til
            RÅDETS GENNEMFØRELSESAFGØRELSE 
            om ændring af gennemførelsesafgørelse (EU) 2018/1493 om tilladelse til Ungarn til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem 
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem ("momsdirektivet
                  1
               ") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for momsunddragelse eller momsundgåelse.
            
            
               Ved brev registreret i Kommissionen den 25. februar 2021 anmodede Ungarn om tilladelse til fortsat at anvende en foranstaltning, der fraviger artikel 26, stk. 1, litra a), artikel 168 og artikel 168a i momsdirektivet og at begrænse momsfradragsretten ved leasing af visse personbiler, der ikke udelukkende anvendes til erhvervsmæssige formål. Anmodningen blev ledsaget af en rapport med en redegørelse for anvendelsen af den procentsats, der er fastsat for begrænsningen af fradragsretten. 
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 7. april 2021 de øvrige medlemsstater om Ungarns anmodning. Ved brev af 8. april 2021 underrettede Kommissionen Ungarn om, at den rådede over alle de nødvendige oplysninger for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ifølge artikel 168 og 168a i momsdirektivet kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. Dette direktivs artikel 26, stk. 1, litra a), omfatter et krav om at svare moms, når varer, der indgår i en virksomheds aktiver, anvendes til privat brug for den afgiftspligtige person selv eller for hans personale eller i øvrigt til virksomheden uvedkommende formål, såfremt denne vare har givet ret til fuldt eller delvist fradrag af momsen. Denne ordning giver mulighed for at inddrive oprindeligt fradraget moms i forbindelse med privat brug.
            
            
               Ordningen er vanskelig at anvende, når det drejer sig om personbiler, navnlig fordi det er vanskeligt at fastsætte grænsen mellem privat og erhvervsmæssig brug. Hvis der føres regnskaber, indebærer de en ekstra byrde for både virksomheden og forvaltningen, når de skal føres og kontrolleres. 
            
            
               I henhold til momsdirektivets artikel 395 kan medlemsstaterne anvende foranstaltninger, der fraviger bestemmelserne i momsdirektivet, for at forenkle momsopkrævningen eller for at hindre visse former for momsunddragelse eller momsundgåelse, hvis de blevet er godkendt af Rådet.
            
            
               
                  Ungarn har på nuværende tidspunkt tilladelse til på grundlag af Rådets gennemførelsesafgørelse (EU) 2018/1493
                     2
                   at begrænse retten til at fradrage moms betalt for udgifter, der er fradragsberettigede i forbindelse med leasing af personbiler, som ikke udelukkende anvendes til erhvervsmæssige formål, til 50 %, og til at fritage afgiftspligtige personer for at sidestille ikkeerhvervsmæssig brug af sådanne biler med levering af tjenesteydelser. Personbiler, der er omfattet af foranstaltningen, er motorkøretøjer, der primært er beregnet til transport af maksimalt 9 personer og har en totalvægt på højst 5 ton. Køretøjer, der er beregnet til transport af varer, specialkøretøjer (f.eks. kranbiler, brandbiler, betonkanoner), køretøjer beregnet til transport af 10 personer eller derover, traktorer og trailere er ikke omfattet af begrænsningen af fradragsretten for moms og behandles efter de almindelige regler. Afgiftspligtige personer, som ikke ønsker at anvende begrænsningen af fradragsretten på 50 %, men ønsker at fradrage moms i forhold til den faktiske erhvervsmæssige brug, har tilladelse hertil, hvis de har detaljeret dokumentation for den erhvervsmæssige brug af de leasede biler. Denne rådsgennemførelsesafgørelse udløber den 31. december 2021.
               
               
                  Ungarn har anmodet om forlængelse af tilladelsen til at begrænse det oprindelige fradrag til en fast procentsats og til gengæld fritage den erhvervsdrivende for at svare moms af privat brug. Ungarn oplyste Kommissionen om, at begrundelsen for at forlænge foranstaltningen hovedsagelig er den samme som beskrevet i den foregående anmodning. Ungarn bekræfter, at den særlige foranstaltning har givet positive resultater for både virksomheder og skattemyndigheder, og begrundelsen for fravigelsen gælder fortsat. I overensstemmelse med artikel 5 i Rådets gennemførelsesafgørelse (EU) 2018/1493 har Ungarn også forelagt en rapport om den procentsats, der er fastsat for momsfradraget. Ifølge Ungarn er den anvendte sats på 50 % stadig hensigtsmæssig. Ifølge de indsendte oplysninger varierede den anslåede private brug af leasede firmabiler fra ca. 43 % til 53 % i perioden 2016-2019. Da overslaget er baseret på indirekte dokumentation og antagelser og derfor kan overvurderes, mener Ungarn, at grænsen på 50 % for fradrag af indgående moms er den mest hensigtsmæssige. Desuden har erfaringerne fra skattemyndighedernes kontrol vist, at langt størstedelen — ca. 90-95 % — af de kontrollerede afgiftspligtige personer anvender den obligatoriske pro rata-sats på 50 % for fradraget. Ifølge Ungarn er årsagen klart, at de derved fritages for forpligtelsen til at føre specificerede fortegnelser, og at satsen på 50 % til privat brug er tilstrækkelig tæt på praksis. 
               
               
                  I betragtning af den særlige foranstaltnings positive virkninger på skatteydernes og skatteforvaltningens administrative byrde foreslås det at tillade den i endnu en periode frem til den 31. december 2024. En eventuel anmodning om forlængelse skal ledsages af en rapport med en redegørelse for den anvendte procentsats og skal indgives til Kommissionen senest den 31. marts 2024.
               
            
            
               •Sammenhæng med de gældende regler på samme område
            
            
               Lignende fravigelser i forbindelse med fradragsretten er blevet indrømmet til andre medlemsstater (Estland
                  3
               , Letland
                  4
               , Kroatien
                  5
               , Polen
                  6
               , Italien
                  7
                og Rumænien
                  8
               ). 
            
            
               I henhold til momsdirektivets artikel 176 fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende pr. 1. januar 1979. Der findes derfor en række "stand still"-bestemmelser, som begrænser retten til at fradrage moms for så vidt angår personbiler. 
            
            
               
                  Uanset tidligere initiativer til at indføre regler for, hvilke kategorier af udgifter der kan være genstand for begrænset fradragsret
                     9
                  , er en sådan fravigelse hensigtsmæssig i afventning af en harmonisering af disse regler på EU-niveau. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Momsdirektivets artikel 395. 
            
         
         
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               Afgørelsen vedrører en tilladelse, der er indrømmet en medlemsstat på dennes egen anmodning, og udgør ikke en forpligtelse.
            
            
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsopkrævningen og forhindre visse former for momsunddragelse eller -undgåelse. I betragtning af virksomhedernes mulighed for at opgive et lavere momsbeløb end det faktisk skyldige og skattemyndighedernes administrative byrde i forbindelse med kontrol af kørselsoplysninger vil begrænsningen på 50 % navnlig forenkle momsopkrævningen i en bestemt sektor.
               
            
            
               •Valg af retsakt
            
            
               Foreslået retsakt: Rådets gennemførelsesafgørelse.
            
            
               I henhold til momsdirektivets artikel 395 er en fravigelse af de fælles momsbestemmelser kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er den bedst egnede retsakt, da den kan rettes til individuelle medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Ungarn og vedrører kun denne medlemsstat. 
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  Formålet med forslaget er at forenkle afgiftsopkrævningsproceduren ved at fjerne behovet for, at afgiftspligtige personer fører regnskab over den private brug af leasede firmabiler, og samtidig forhindre visse former for momsunddragelse gennem ukorrekt registrering. Den foreslåede foranstaltning har derfor en potentiel positiv virkning for både virksomheder og skattemyndigheder. Ungarn mener, at den fundne løsning er en passende foranstaltning og svarer til andre tidligere og nuværende fravigelser.
               
            
            
               4.VIRKNINGER FOR BUDGETTET
            
            
               Forslaget vil ikke få negativ indvirkning på Unionens egne indtægter hidrørende fra moms.
            
            
               5.ANDRE FORHOLD
            
            
               
                  Forslaget er tidsbegrænset og indeholder en bestemmelse om ophør den 31. december 2024. 
               
               
                  Såfremt Ungarn skulle ønske at forlænge fravigelsesforanstaltningen ud over 2024, bør der sammen med anmodningen om forlængelse indgives en rapport til Kommissionen med en redegørelse for den procentuelle begrænsning senest den 31. marts 2024.
               
            
         
         
            
               2021/0274 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse (EU) 2018/1493 om tilladelse til Ungarn til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem 
               
            
               RÅDET FOR DEN EUROPÆISKE UNION HAR –
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  10
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved Rådets gennemførelsesafgørelse (EU) 2018/1493
                  11
                fik Ungarn tilladelse til indtil den 31. december 2021 at anvende en særlig foranstaltning, der består i på den ene side at begrænse fradragsretten af merværdiafgiften ("moms") til 50 % på udgifter til personbiler, der ikke udelukkende anvendes til erhvervsmæssige formål, som en undtagelse fra artikel 168 og 168a i direktiv 2006/112/EF, og på den anden side ved ikke at sidestille levering af tjenesteydelser mod vederlag med ikkeerhvervsmæssig brug af personbiler, der indgår i aktiverne i en afgiftspligtig persons virksomhed, når bilen har været omfattet af en begrænsning af fradragsretten efter nævnte gennemførelsesafgørelses artikel 1, som en undtagelse fra nævnte direktivs artikel 26, stk. 1, litra a), ("den særlige foranstaltning"). 
            
            
               (2)Ved brev registreret i Kommissionen den 25. februar 2021 anmodede Ungarn om tilladelse til fortsat at anvende den særlige foranstaltning ("anmodningen om forlængelse"). 
            
            
               (3)I overensstemmelse med artikel 395, stk. 2, andet afsnit, i direktiv 2006/112/EF fremsendte Kommissionen ved breve af 7. april 2021 anmodningen om forlængelse til de øvrige medlemsstater. Ved brev af 8. april 2021 meddelte Kommissionen Ungarn, at den rådede over alle de nødvendige oplysninger for at kunne vurdere anmodningen.
            
            
               (4)I overensstemmelse med artikel 5, i gennemførelsesafgørelse 2018/1493/EU indsendte Ungarn sammen med anmodningen om forlængelse en rapport med redegørelsen om procentsatsen for momsfradraget. På grundlag af de foreliggende oplysninger, nemlig skatterevisionserfaring og statistiske data vedrørende privat brug af personbiler, bekræfter Ungarn i sin anmodning om forlængelse, at grænsen på 50 % stadig er berettiget og fortsat hensigtsmæssig. Desuden har den særlige foranstaltning effektivt mindsket virksomhedernes og skattemyndighedernes administrative byrde. Ungarn bør derfor gives tilladelse til fortsat at anvende denne særlige foranstaltning. 
            
            
               (5)Forlængelsen af den særlige foranstaltning bør begrænses i tid, så der kan foretages en vurdering af dens virkninger og af procentsatsens hensigtsmæssighed. Ungarn bør gives tilladelse til fortsat at anvende den særlige foranstaltning i endnu en begrænset periode indtil den 31. december 2024.
            
            
               (6)Såfremt Ungarn finder, at det er nødvendigt at forlænge tilladelsen ud over 2024, bør der sammen med anmodningen om forlængelse indgives en rapport til Kommissionen, der omfatter en redegørelse for anvendelsen af den procentuelle begrænsning, senest den 31. marts 2024.
            
            
               (7)Den særlige foranstaltning vil kun i ubetydelig grad påvirke de samlede indtægter fra afgifter, der opkræves i det endelige forbrugsled, og får ingen negative indvirkninger på Unionens egne indtægter hidrørende fra moms.
            
            
               (8)Gennemførelsesafgørelse (EU) 2018/1493 bør derfor ændres —
            
            
               VEDTAGET DENNE AFGØRELSE: 
            
            
               Artikel 1
            
            
               Artikel 5 i gennemførelsesafgørelse (EU) 2018/1493 affattes således:
            
         
         
            
               "Artikel 5
            
            
               Denne afgørelse finder anvendelse fra den 1. januar 2019 til den 31. december 2024.
            
            
               En eventuel anmodning om forlængelse af tilladelsen i henhold til denne afgørelse skal indgives til Kommissionen senest den 31. marts 2024 og skal ledsages af en rapport, som indeholder en redegørelse for anvendelsen af den procentsats, der er fastsat i artikel 1."
            
            
               Artikel 2
            
            
               Denne afgørelse er rettet til Ungarn.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1. 
               
               
                  
                     (2)
                  
                        Rådets gennemførelsesafgørelse (EU) 2018/1493 af 2. oktober 2018 om tilladelse til Ungarn til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 252/46 af 8.10.2018, s. 44).
               
               
                  
                     (3)
                  
                        Rådets gennemførelsesafgørelse (EU) 2017/1854 af 10. oktober 2017 om ændring af gennemførelsesafgørelse 2014/797/EU om tilladelse til Republikken Estland til at anvende en foranstaltning, der fraviger artikel 26, stk. 1, litra a), og artikel 168 og 168a i direktiv 2006/112/EF om det fælles merværdiafgiftssystem (EUT L 265 af 14.10.2017, s. 17).
               
               
                  
                     (4)
                  
                        Rådets gennemførelsesafgørelse (EU) 2018/1921 af 4. december 2018 om ændring af gennemførelsesafgørelse (EU) 2015/2429 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 311 af 7.12.2018, s. 36).
               
               
                  
                     (5)
                  
                        Rådets gennemførelsesafgørelse (EU) 2018/1994 af 11. december 2018 om tilladelse til Kroatien til at indføre en særlig foranstaltning, der fraviger artikel 26, stk. 1, litra a), og artikel 168 i Rådets direktiv 2006/112/EF om det fælles merværdiafgiftssystem (EUT L 320 af 17.12.2018, s. 35).
               
               
                  
                     (6)
                  
                        Rådets gennemførelsesafgørelse (EU) 2019/1594 af 24. september 2019 om ændring af gennemførelsesafgørelse 2013/805/EU om tilladelse til Republikken Polen til at anvende en foranstaltning, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 248 af 27.9.2019, s. 71).
               
               
                  
                     (7)
                  
                        Rådets gennemførelsesafgørelse (EU) 2019/2138 af 5. december 2019 om ændring af beslutning 2007/441/EF om bemyndigelse af Den Italienske Republik til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 324 af 13.12.2019, s. 7).
               
               
                  
                     (8)
                  
                        Rådets gennemførelsesafgørelse (EU) 2020/1262 af 4. september 2020 om ændring af gennemførelsesafgørelse 2012/232/EU om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 296 af 10.9.2020, s. 6).
               
               
                  
                     (9)
                  
                        KOM(2004) 728 endelig — Forslag til Rådets direktiv om ændring af direktiv 77/388/EØF med henblik på at forenkle de momsmæssige forpligtelser (EUT C 24 af 29.1.2005, s. 10), trukket tilbage d. 21. maj 2014 
                  
                  (EUT C 153 af 21.5.2014, s. 3). 
               
               
                  
                     (10)
                  
                        EUT L 347 af 11.12.2006, s. 1. 
               
               
                  
                     (11)
                  
                  
                        Rådets gennemførelsesafgørelse (EU) 2018/1493 af 2. oktober 2018 om tilladelse til Ungarn til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 252/46 af 8.10.2018, s. 44).